1. ปัจจัยความเสี่ยง

  1.1 ความเสี่ยงเกี่ยวกับการผลิต

  1.1.1 ความเสี่ยงจากการจัดหาวัตถุดิบ

บริษัทฯ ผลิตสินค้าหลักได้แก่ แผ่นอะคริลิค แผ่นเอบีเอส แผ่นไฮอิมแพ็ค แผ่นพลาสติกลูกฟูก และ MONOMER โดยวัตถุดิบหลักที่ใช้ในการผลิตได้แก่ น้ำยาเอ็มเอ็มเอ (Methly Methacrylate) และเม็ดพลาสติก PMMA เม็ดพลาสติก ชนิด Acrylonitrile Butadiene Styrene และ เม็ดพลาสติกชนิด High Impact Polystyrene

ในปี 2545 บริษัทมียอดขายแผ่นอะคริลิคเท่ากับ 447 ล้านบาท คิดเป็นร้อยละ 54 ของยอดขายรวม วัตถุดิบที่สำคัญในการผลิตแผ่นอะคริลิค ได้แก่ น้ำยาเอ็มเอ็มเอ ซึ่งคิดเป็นร้อยละ 70 ของต้นทุนผลิตแผ่นอะคริลิค โดยในปี 2545 บริษัทซื้อน้ำยาเอ็มเอ็มเอจากบริษัท ไทยเอ็มเอ็มเอ จำกัด คิดเป็นร้อยละ 56 ของปริมาณที่ใช้ในการผลิตทั้งหมด จากปริมาณการสั่งซื้อจากบริษัทดังกล่าว ส่งผลให้บริษัทฯ มีความเสี่ยงจากการการพึ่งพาแหล่งวัตถุดิบจากบริษัทดังกล่าว อย่างไรก็ตาม บริษัทฯ คาดว่าจะไม่มีปัญหาจากการพึ่งพาแหล่งวัตถุดิบดังกล่าว เนื่องจากปัจจุบันปริมาณน้ำยาเอ็มเอ็มเอที่ผลิตของผู้ผลิตทั้งหมดมีปริมาณสูงกว่าปริมาณผู้บริโภค ดังนั้นหากบริษัท ไทยเอ็มเอ็มเอ จำกัด ไม่ขายน้ำยาเอ็มเอ็มเอให้แก่บริษัทฯ บริษัทฯ สามารถสั่งซื้อจากผู้ผลิตรายอื่นจากต่างประเทศได้ นอกจากนี้ เนื่องจาก Lucite International ซึ่งเป็นผู้ถือหุ้นใหญ่ของบริษัทฯ และเป็นผู้ผลิตน้ำยาเอ็มเอ็มเอ รายใหญ่ของโลก ดังนั้น หากบริษัท ไทยเอ็มเอ็มเอ จำกัด ประสบปัญหาการผลิตหรือปัญหาการส่งมอบน้ำยาเอ็มเอ็มเอให้กับบริษัทฯ Lucite International สามารถจัดหาวัตถุดิบให้กับบริษัทได้

  1.1.2 ความเสี่ยงด้านราคาวัตถุดิบ

ราคาของน้ำยาเอ็มเอ็มเอ และเม็ดพลาสติก ขึ้นอยู่กับความต้องการของตลาดโลกในแต่ละช่วงเวลา ปัจจุบันราคาของวัตถุดิบดังกล่าวมีแนวโน้มสูงขึ้น อันเป็นผลมาจากราคาของอะซิโตนซึ่งเป็นวัตถุดิบหลักในการผลิตน้ำยา MMA ในตลาดโลกมีแนวโน้มสูงขึ้น ในขณะที่การปรับราคาขายผลิตภัณฑ์อาจไม่สามารถรองรับการเพิ่มขึ้นของราคาวัตถุดิบได้ทัน ส่งผลให้บริษัทฯ อาจประสบปัญหาด้านการการเพิ่มขึ้นของราคาวัตถุดิบ บริษัทฯ ได้ตะหนักถึงความเสี่ยงดังกล่าวและได้ดูแลความเคลื่อนไหวของราคาวัตถุดิบอย่างใกล้ชิด ทั้งนี้ บริษัทฯ เห็นว่าการผันผวนของราคาวัตถุดิบดังกล่าวส่งผลกระทบต่อบริษัทไม่มากนัก โดยบริษัทฯ อาจได้รับผลกระทบในช่วงต้นที่ราคาน้ำยาเอ็มเอ็มเอปรับสูงขึ้น อย่างไรก็ตาม เนื่องจากราคาแผ่นอะคริลิคเป็นสินค้าที่มีกลุ่มลูกค้าเป้าหมายเฉพาะเจาะจง ดังนั้นบริษัทฯ จึงสามารถปรับราคาขายแผ่นอะคริลิคให้สูงขึ้น ให้สอดคล้องกับราคาน้ำยาเอ็มเอ็มเอที่สูงขึ้น

สำหรับการเพิ่มขึ้นของราคาเม็ดพลาสติกซึ่งเป็นวัตถุดิบสำหรับผลิตแผ่นเอบีเอส แผ่นไฮอิมแพ็ค และแผ่นพลาสติกลูกฟูก บริษัทฯ เห็นว่าการเพิ่มขึ้นดังกล่าวจะไม่ส่งกระทบต่อความสามารถในการทำกำไรของบริษัทมากนัก เนื่องจากบริษัทฯ สามารถตั้งราคาขายแผ่นเอบีเอส และแผ่นไฮอิมแพ็ค ด้วยวิธีต้นทุนบวกกำไร (Cost-Plus Pricing) ดังนั้น หากราคาเม็ดพลาสติกเพิ่มขึ้น ราคาขายก็จะสูงขึ้นด้วย

 

1.2 ความเสี่ยงในการประกอบธุรกิจ

1.2.1 ความเสี่ยงด้านคู่แข่งใหม่

เงินที่ใช้ในลงทุนที่ใช้สำหรับเพื่อเปิดโรงงานผลิตแผ่นอะคริลิค แผ่นเอบีเอส และแผ่นไฮอิมแพ็ค ไม่สูงนัก จำนวนเงินลงทุนที่ไม่สูงนักอาจส่งผลให้มีคู่แข่งใหม่ หรือลูกค้าที่ซื้อสินค้าจากบริษัทฯ ในปริมาณมาก อาจเปิดโรงงานผลิตสินค้าดังกล่าว บริษัทฯ เชื่อว่าโอกาสที่จะมีคู่แข่งรายใหม่หรือลูกค้าหันมาผลิตสินค้าที่ซื้อจากบริษัทเองมีไม่มากนัก เนื่องจากปัจจุบันกำลังการผลิตแผ่นอะคริลิค แผ่นเอบีเอส แผ่นไฮอิมแพ็ค และ แผ่นพลาสติกลูกฟูก สูงกว่าความต้องการใช้สินค้าดังกล่าว โดยกำลังการผลิตของแผ่นอะคริลิคของบริษัทและคู่แข่งในประเทศรวมกันมีประมาณ 35,000 ตันต่อปี อัตราการใช้กำลังการผลิตประมาณ 25,000 ตันต่อปี ในขณะที่ความต้องการแผ่นอะคริลิคของตลาดในประเทศประมาณ 10,000 ตันต่อปี และ กำลังการผลิตของแผ่นเอบีเอส และแผ่นไฮอิมแพ็ค และ แผ่นพลาสติกลูกฟูกมีประมาณ 15,000 ตันต่อปี อัตราการใช้กำลังการผลิตประมาณ 11,000 ตันต่อปี ในขณะที่ความต้องการแผ่นเอบีเอส และแผ่นไฮอิมแพ็ค ของตลาดประมาณ 9,000 ตันต่อปี นอกจากปัจจัยภาวะล้นตลาดของผลิตภัณฑ์ดังกล่าว กำไรจากการผลิตสินค้าดังกล่าวอยู่ในระดับต่ำ และจุดคุ้มทุนอยู่ในระดับสูง นอกจากนี้ บริษัทฯ ยังมีความสัมพันธ์ที่ดีต่อลูกค้า โดยบริษัทฯ มีสัดส่วนตลาดอะคริลิคในประเทศประมาณร้อยละ 30 และมีสัดส่วนตลาดของแผ่นเอบีเอส และแผ่นไฮอิมแพ็ค ประมาณร้อยละ 30 ดังนั้น โอกาสในการเกิดคู่แข่งรายใหม่ หรือลูกค้าหันมาผลิตสินค้าเอง จึงมีไม่มากนัก เนื่องจากคู่แข่งรายใหม่ หรือลูกค้าดังกล่าว อาจประสบปัญหาการบริหารการขายและการตลาด การบริหารต้นทุน หรือไม่สามารถผลิตในปริมาณที่ทำให้ถึงจุดคุ้มทุน หรือจุดที่ได้ economy of scale ซึ่งจะส่งผลให้ประสบปัญหาขาดทุน 

  1.2.2 ความเสี่ยงจากการซื้อขายสินค้าเป็นเงินตราต่างประเทศ

บริษัทฯ อาจมีความเสี่ยงจากการผันผวนของอัตราแลกเปลี่ยนเงินตราระหว่างประเทศ
เนื่องจากในปี 2545 บริษัทฯ มีรายได้จากการขายสินค้าที่เป็นเงินสกุลต่างประเทศประมาณร้อยละ
25.50 ของยอดขาย ในขณะที่มีต้นทุนวัตถุดิบที่ต้องชำระเป็นเงินสกุลต่างประเทศประมาณร้อยละ
20.21 ของยอดขาย จากโครงสร้างดังกล่าวสามารถกล่าวได้ว่าโอกาสที่บริษัทฯ
จะได้รับผลกระทบจากความเสี่ยงจากการซื้อขายสินค้าเป็นเงินตราต่างประเทศ มีน้อยมาก
เนื่องจากบริษัทฯ มีรายรับและค่าใช้จ่ายเป็นเงินสกุลต่างประเทศ (Natural Hedge)
อย่างไรก็ตาม บริษัทฯ
ยังคงอาจมีความเสี่ยงเกิดขึ้นหากระยะเวลาที่ได้รับชำระค่าสินค้าไม่ตรงกับระยะเวลาชำระหนี้
ซึ่งบริษัทฯได้ดำเนินการลดความเสี่ยงลงโดยเปิดบัญชีเงินฝากเป็นสกุลตราต่างประเทศ
เพื่อเตรียมเงินไว้ชำระหนี้ ค่าซื้อสินค้า นอกจากนี้บริษัทฯ
ยังมีความเสี่ยงจากการลดลงของกำไรจากอัตราแลกเปลี่ยนเงินตรา
หากค่าเงินบาทแข็งขึ้นเมื่อเปรียบเทียบกับเงินสกุลของประเทศคู่ค้า
เพราะจะส่งผลให้รายได้จากยอดขายสินค้าที่เป็นเงินสกุลต่างประเทศเมื่อแปลงเป็นเงินบาท
มีมูลค่าลดลง

  1.3 ความเสี่ยงด้านการบริหารจัดการ

  1..3.1 ความเสี่ยงจากการซื้อสินค้าจากผู้ถือหุ้นรายใหญ่

ในปี 2545 บริษัทฯ ซื้อน้ำยาเอ็มเอ็มเอจาก Lucite International
ซึ่งเป็นผู้ถือหุ้นรายใหญ่ของบริษัท จำนวน 108.17 ล้านบาท หรือคิดเป็นร้อยละ 19.22
ของจำนวนวัตถุดิบทั้งหมด ดังนั้นบริษัทฯ อาจมีความเสี่ยงในการจัดหาวัตถุดิบ หาก Lucite
International ไม่สามารถจัดส่งน้ำยาเอ็มเอ็มเอให้บริษัทฯ ได้ อย่างไรก็ตามบริษัทฯ
มั่นใจว่าปัญหาดังกล่าวไม่น่าจะเกิดขึ้น เนื่องจาก Lucite International
เป็นผู้ผลิตน้ำยาเอ็มเอ็มเอ รายใหญ่ของโลกและมีโรงงานผลิตน้ำยาเอ็มเอ็มเอ ทั้งในอเมริกา
ยูโรปและเอเซีย อย่างไรก็ตาม หากมีการเปลี่ยนแปลงโครงสร้างผู้ถือหุ้นซึ่งทำให้ Lucite
International ไม่ได้เป็นผู้ถือหุ้นใหญ่ บริษัทฯ ยังมั่นใจว่าจะไม่ส่งผลกระทบในการจัดหาวัตถุดิบ
เนื่องจากบริษัทฯ อยู่ในฐานะของผู้ผลิตแผ่นอะคริลิครายใหญ่รายหนึ่งในภูมิภาค
กอร์ปกับปัจจุบันปริมาณน้ำยาเอ็มเอ็มเอ อยู่ในภาวะล้นตลาด ดังนั้น บริษัทฯ มั่นใจว่าบริษัทฯ
สามารถจัดหาน้ำยาเอ็มเอ็มเอ จากผู้ผลิตรายอื่น

  1.3.2 ความเสี่ยงจากการที่บริษัท มีผู้ถือหุ้นรายใหญ่ถือหุ้น > 50%

ณ วันที่ 31 ธันวาคม 2545 กลุ่ม Lucite International บริษัท เอเชียติ๊ก อะคริลิค จำกัด
และบริษัท อี๊สเอเชียติ๊ก (ประเทศไทย) จำกัด (มหาชน) ถือหุ้นใบบริษัทฯ ร้อยละ 79.21
ของจำนวนหุ้นที่จำหน่ายได้แล้วทั้งหมดของบริษัท จึงทำให้กลุ่มผู้ถือหุ้นดังกล่าว
สามารถควบคุมมติที่ประชุมผู้ถือหุ้นได้ ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้
จึงทำให้มีความเสี่ยงที่การดำเนินงานของบริษัทจะขึ้นอยู่กับการตัดสินใจของกลุ่มผู้ถือหุ้นใหญ่